હવે થયું છે એવું કે અમેરિકામાં પણ જમણેરી સરકાર આવી છે અને ટ્રમ્પનો મુસ્લિમ દ્વેષ જાણીતો છે. તેમણે મુસ્લિમ દેશોની યાદી તૈયાર કરીને ત્યાંના નાગરિકોને વિઝા ના આપવા તેવું નક્કી કર્યું હતું. ટ્રમ્પને ઈમિગ્રન્ટ્સ સામે જ વાંધો છે, પણ વધુ ચિંતા એ છે કે મુસ્લિમ દેશોમાંથી ઈમિગ્રન્ટ્સ આવે તેમાં ત્રાસવાદીઓ પણ સાથેસાથે આવી જાય. એ સંજોગોમાં અમેરિકા સાથેના સંબંધોમાં ફેરફાર થાય તો જગતના જમાદાર સામે, જગતના કોન્સ્ટેબલ રશિયા સાથે દોસ્તી કરવી પડે તેમ સાઉદીને સમજાયું હશે. એ વાત જુદી છે કે અમેરિકાને માત્ર પોતાના દેશમાં જેહાદી ત્રાસવાદી નથી જોઈતો. પાકિસ્તાન અને સાઉદી અરેબિયા ત્રાસવાદીઓને ઉછેરે અને ભારત જેવા દેશો પર હુમલા કરવા મોકલે તેની અમેરિકાને કંઈ પડી નથી. પાકિસ્તાન અને સઉદી સાથેની દોસ્તી આ ઘડી સુધી અકબંધ જ છે.